12.

Meta xi speċi tkun inkluża fl-Anness A, B jew C, il-partijiet kollha u d-derivati tal-ispeċi jiġu inklużi wkoll fl-istess Anness, għajr fil-każ meta l-ispeċi tkun annotata b’indikazzjoni li huma inklużi biss partijiet u derivati speċifiċi. Skond l-Artikolu 2(t) ta’ dan ir-Regolament, is-simbolu ‘#’ segwit minn numru mqiegħed mal-isem ta’ speċi jew grupp tassonomiku ogħla fl-Annessi B jew C jiddenomina partijiet jew derivati, li huma speċifikati fir-rigward tagħhom għall-għanijiet tar-Regolament kif ġej: #1 Jiddenomina l-partijiet u d-derivati kollha, għajr għal: (a) żrieragħ, spori u għabra tad-dakra (inkluż l-pollinja); (b) kulturi ta’ nebbieta jew ta’ tessuti tal-pjanti miksuba in vitro, f’midja solida jew likwida, ittrasportati f’kontenituri sterili; (c) il-fjuri maqtugħa tal-pjanti ppropagati b’mod artifiċjali; u (d) il-frott u l-partijiet u d-derivati tagħhom, ta’ pjanti tal-ġeneru Vanilla ppropagati artifiċjalment. #2 Jiddenomina l-partijiet u d-derivati kollha, għajr għal: (a) żrieragħ u għabra tad-dakra; u (b) prodotti lesti, ippakkjati u lesti għall-bejgħ bl-imnut. #3 Jiddenomina għeruq sħaħ jew miflula u partijiet ta’ għeruq. #4 Jiddenomina l-partijiet u d-derivati kollha, għajr għal: (a) żrieragħ (inkluż il-kapsoli taż-żrieragħ tal-Orchidaceae), spori u għabra tad-dakra (inkluż il-pollinja). L-eżenzjoni ma tapplikax għal żrieragħ mill-Cactaceae spp. esportati mill-Messiku, u għaż-żrieragħ mill-Beccariophoenix madagascariensis u Neodypsis decaryi esportati mill-Madagaskar; (b) kulturi ta’ nebbieta jew ta’ tessuti tal-pjanti miksuba in vitro, f’midja solida jew likwida, ittrasportati f’kontenituri sterili; (c) il-fjuri maqtugħa tal-pjanti ppropagati b’mod artifiċjali; (d) frott u partijiet u derivati tagħhom, ta’ pjanti naturalizzati jew ippropagati b’mod artifiċjali tal-ġeneru Vanilla (Orchidaceae) u l-familja Cactaceae; (e) zkuk, fjuri, u partijiet u derivati tagħhom ta’ pjanti tal-ġeneru Opuntia subġeneru Opuntia u Selenicereus (Cactaceae) ippropagati b’mod artifiċjali jew naturalizzati; u (f) prodotti lesti tal-Euphorbia antisyphilitica ppakkjati u lesti għall-bejgħ bl-imnut. #5 Jiddenomina z-zkuk, l-injam isserrat u l-fuljetta. #6 Jiddenomina z-zkuk, l-injam isserrat, il-fuljetta u l-plywood. #7 Jiddenomina z-zkuk, il-biċċiet tal-injam, il-frak u l-estratti. #8 Jiddenomina partijiet ta’ taħt wiċċ l-art (jiġifieri l-għeruq, ir-riżomi): sħaħ, partijiet u fi trab. #9 Jiddenomina l-partijiet u d-derivati kollha, għajr dawk li jkollhom tikketta ‘Produced from Hoodia spp. material obtained through controlled harvesting and production in collaboration with the CITES Management Authorities of Botswana/Namibia/South Africa under agreement no. BW/NA/ZA xxxxxx’ (‘Prodott mill-materjal Hoodia spp. miksub permezz ta’ ħsad u produzzjoni kkontrollata b’kollaborazzjoni mal-Awtoritajiet Amministrattivi tas-CITES tal-Botswana/in-Namibja/l-Afrika t’Isfel skont il-ftehim nru BW/NA/ZA xxxxxx’). #10 Jiddenomina z-zkuk, l-injam isserrat, il-fuljetta, inklużi oġġetti tal-injam mhux kompleti li jintużaw għall-manifattura ta’ arkijiet ta’ strumenti mużikali tal-korda. #11 Jiddenomina z-zkuk, l-injam isserrat, il-fuljetta, il-plywood, il-frak u l-estratti. #12 Jiddenomina z-zkuk, l-injam isserrat, il-fuljetta, il-plywood u ż-żejt essenzjali, u jeskludi prodotti lesti, ippakkjati u ppreparati għall-bejgħ bl-imnut. #13 Jiddenomina l-qalba (magħrufa wkoll bħala ‘endosperma’, ‘polpa’ jew ‘kopra’) u kull derivat tagħha.